ഒന്നാം ക്ലാസുകാരിയെ ലൈംഗികമായി പീഡിപ്പിച്ചു സന്മാര്ഗ ശാസ്ത്രം അധ്യാപകന് 29 വര്ഷം തടവുശിക്ഷ വിനോദയാത്രയ്ക്കിടെ ഒന്നാം ക്ലാസ് വിദ്യാര്ത്ഥിനിയെ ലൈംഗികമായി ഉപദ്രവിച്ച കേസില് അധ്യാപകന് 29 വര്ഷം തടവുശിക്ഷ. ഇരുപത്തിയൊന്പതര വര്ഷം തടവിനും 2.15 ലക്ഷം രൂപ പിഴയുമാണ് കുന്നംകുളം ഫാസ്റ്റ് ട്രാക്ക് സ്പെഷ്യല് പോക്സോ കോടതി ശിക്ഷ വിധിച്ചത്. 2012ലാണ് കേസിനാസ്പദമായ സംഭവം. പിഴയടച്ചില്ലെങ്കില് രണ്ടു വര്ഷവും ഒമ്ബത് മാസം കൂടി ശിക്ഷ അനുഭവിക്കണം. 2012 വര്ഷത്തില് പോക്സോ നിയമം പ്രാബല്യത്തില് വന്ന ശേഷം ഈ നിയമപ്രകാരം തൃശൂര് ജില്ലയില് ആദ്യമായി രജിസ്റ്റര് ചെയ്ത കേസാണിത്. വിനോദയാത്രയുടെ ക്ഷീണത്തില് തളര്ന്ന് മയങ്ങിയ വിദ്യാര്ത്ഥിനിയെ സന്മാര്ഗ ശാസ്ത്രം പഠിപ്പിക്കുന്ന അധ്യാപകനായ നിലമ്ബൂര് ചീരക്കുഴി കാരാട്ട് അബ്ദുല് റഫീഖ് 44 ലൈംഗികമായി ഉപദ്രവിക്കുകയായിരുന്നു. വിനോദയാത്ര കഴിഞ്ഞുവന്നതോടെ പെണ്കുട്ടി അസ്വസ്ഥതയും ഭയവും പ്രകടിപ്പിച്ചതോടെ മാതാവ് കുട്ടിയെ ഡോക്ടറുടെ അടുത്ത് പരിശോധനയ്ക്ക് എത്തിച്ചു. തുടര്ന്നാണ് കുട്ടി ലൈംഗിക അതിക്രമത്തിന് ഇരയായതായും ആന്തരികാവയവങ്ങള്ക്ക് മുറിവേറ്റതായും കണ്ടെത്തിയത്. വിചാരണവേളയില് കോടതി 20 സാക്ഷികളെ വിസ്തരിക്കുകയും 12 തരം രേഖകളും ശാസ്ത്രീയ തെളിവുകളും പരിശോധിക്കുകയും ചെയ്തു. പ്രോസിക്യൂഷനുവേണ്ടി സ്പെഷ്യല് പബ്ലിക് പ്രോസിക്യൂട്ടര് അഡ്വക്കേറ്റ് കെഎസ് ബിനോയ് ഹാജരായി.